
ועדת הכספים

17.11.2010


הכנסת השמונה עשרה





נוסח לא מתוקן

מושב שלישי

פרוטוקול

מישיבת ועדת הכספים

יום רביעי, י' בכסלו התשע"א (17 בנובמבר 2010), שעה 09:15

סדר היום:

1.
(ביודיזל) צו תעריף המכס והפטורים ומס קניה על טובין (תיקון מס' 22), התש"ע-2010, צו הבלו על דלק (הטלת בלו) (תיקון מס' 2), התש"ע-2010, צו תעריף המכס והפטורים ומס קניה על טובין (תיקון מס' 22) (תיקון), התש"ע-2010, צו הבלו על דלק (הטלת בלו) (תיקון מס' 2).

2.
צו תעריף המכס והפטורים  ומס קניה על טובין (תיקון מס' 20), התש"ע-2010 (סיגריות)

נכחו:

חברי הוועדה:

משה גפני – היו"ר

רחל אדטו

יעקב אדרי

חיים אורון

זבולון אורלב

זאב אלקין

שלי יחימוביץ

אמנון כהן

ציון פיניאן

פניה קירשנבאום

ליה שמטוב

מוזמנים:

ערן יעקב, סמנכ"ל חטיבה כלכלית, רשות המסים, משרד האוצר

עו"ד מיכל דויטש, ממונה חקיקה, רשות המסים, משרד האוצר

איריס אפשטיין, פיליפ מוריס בע"מ

גיא אביר, מ.ח. אלישר, הפצה בע"מ

רונן שיקלי, מ.ח. אלישר, הפצה בע"מ

דוד ששה, ראש אגף כוח אדם, דובק

שמואל קלוש, ראשד אגף החשב, חברת דובק

יעקב שם טוב, יו"ר ועדי דובק

עזרא שחר, יו"ר ועד עובדים חודשיים, חברת דובק

משה זק, מנכ"ל חברת NDI (ביודיזל)

אלכס בקר, מנהל יצוא NDI (ביודיזל)

ייעוץ משפטי:

שגית אפיק

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ

1.
(ביודיזל) צו תעריף המכס והפטורים ומס קניה על טובין (תיקון מס' 22), התש"ע-2010, צו הבלו על דלק (הטלת בלו) (תיקון מס' 2), התש"ע-2010, צו תעריף המכס והפטורים ומס קניה על טובין (תיקון מס' 22) (תיקון), התש"ע-2010, צו הבלו על דלק (הטלת בלו) (תיקון מס' 2).

2.
צו תעריף המכס והפטורים  ומס קניה על טובין (תיקון מס' 20), התש"ע-2010 (סיגריות)

היו"ר משה גפני:


בוקר טוב. אני מתכבד לפתוח את ישיבת ועדת הכספים. על סדר היום (ביודיזל) צו תעריף המכס והפטורים ומס קניה על טובין (תיקון מס' 22), התש"ע-2010, צו הבלו על דלק (הטלת בלו) (תיקון מס' 2), התש"ע-2010, צו תעריף המכס והפטורים ומס קניה על טובין (תיקון מס' 22) (תיקון), התש"ע-2010, צו הבלו על דלק (הטלת בלו) (תיקון מס' 2).

צו תעריף המכס והפטורים  ומס קניה על טובין (תיקון מס' 20), התש"ע-2010 (סיגריות)


אלה הצווים שדנו עליהם ביום שני. היום אין דיון אלא הצבעה. ביום שני סיכמנו שערן ישב עם חברת דובק ויגיע לפתרון וכי הוא ישב עם חברת ביודיזל.


מה שם החברה?

קריאה:

נשיונל ביודיזל.

היו"ר משה גפני:


אני מבקש לדעת מה הסיכום אליו הגעתם. כמובן שהסיכום הוא לא על החברה הזאת אלא הוא באופן כללי. אנחנו ביקשנו, גם חברי הוועדה וגם אני - אנחנו נאשר את הצווים, אם יהיה  בוועדה רוב כמובן -  לסייע להם כי מדובר על תעשיות מקומיות.

צו תעריף המכס והפטורים  ומס קניה על טובין (תיקון מס' 20), התש"ע-2010 (סיגריות)

ערן, מה סיכמת עם דובק? אם אפשר, לא נאומים ציוניים אלא דברים תכליתיים.

ערן יעקב:

בוקר טוב. אנחנו ישבנו עם דובק וישבנו עם מי שביקש ממני יושב ראש הוועדה. אכן עשינו כך. 


לעניין דובק. סיכמנו שזה מוסכם על דעת הצדדים שראשית הצו כמו שהוא הובא יאושר, שנית, אנחנו נוציא צו שאת המדד שאמור להתעדכן ב-1 בינואר, וכל שנה המדד אמור להתעדכן, לא נעדכן אותו. המשמעות היא שהוא יישאר כמו שהוא ללא עדכון. זה אומר שאם יש אינפלציה - נכון להיום זה אומר 2.3 ואני מניח שיש עוד שני מדדים וזה קצת ישתנה – שבעצם זה לא יעודכן. דבר נוסף שאמרנו ושאנחנו אומרים אותו תמיד, שאנחנו נבחן כמובן את האפשרות בעתיד, אם תהיה כזאת ויימצא לנכון שיש מקום לשנות את בסיס המס – כי אחת הבקשות שם הייתה לעבור למחיר לצרכן ושנים עברנו לבסיס מס אחר אבל אנחנו כמובן מוכנים לבחון כל דבר אם נגיע למסקנה שהוא נכון יותר.

שלי יחימוביץ:

יש לכם סיכום אתם, עם המפעל, באשר לבסיס המס יהיה משא ומתן אתם?

ערן יעקב:

לא. ממש לא ואני גם לא חושב שזה נכון. כמו שאנחנו בוחנים כל דבר מעת לעת, גם את זה אנחנו נבחן. אם נמצא לנכון שיש מקום לעשות שינוי, נעשה. אני רוצה להזכיר שהוועדה הזאת בעצמה אישרה וקבעה את שינוי המס כמו שהוא מותווה היום.

שלי יחימוביץ:

אם ייעשה שינוי בבסיס המס, הוא יובא לאישורה של ועדת הכספים?

ערן יעקב:

ודאי.

היו"ר משה גפני:


חברת הכנסת יחימוביץ, זה לא מספיק. גם אם אתם מחליטים שלא לשנות, אני מבקש לדווח לוועדה. אני מבקש שתדווחו בתוך פרק זמן מסוים. אם אתם מחליטים לשנות, אתם צריכים את אישור הוועדה, אבל אם אתם לא מחליטים לשנות, אני מבקש שתדווחו לוועדה מה גרם לכך.

שלי יחימוביץ:

איזה פרק זמן?

ערן יעקב:

זה הרבה מאוד זמן.

שלי יחימוביץ:

בערך כמה?

ערן יעקב:

יש כאן שינוי חקיקה.

שלי יחימוביץ:

עשר שנים? חודש?

ערן יעקב:

אני רוצה להבהיר. עשר שנים עבדנו כדי לשנות את בסיס המס גם בגלל שחברות הסיגריות דרשו את זה. זה לא דבר של מה בכך וצריך להבין את זה.

שלי יחימוביץ:

תשאיר את העבר מאחוריך.

ערן יעקב:

זה מעבר לעבר. צריך להבין שהמחיר לצרכן יכול לפגוע בהם כמו שהוא יכול לעזור להם. את זה צריך להבין.

שלי יחימוביץ:

אנחנו מבינים אבל גפני אומר פרק  זמן סביר ואני רוצה להבין מה פרק הזמן.

היו"ר משה גפני:


אתם תדווחו לוועדה. אגב, אפשר להעלות את הרף ואת זה אמרת גם בישיבה הקודמת. אני אומר את זה גם לחברת דובק, שאם הם מחליטים שהם מבקשים להעלות את הרף, אתה הודעת שאתה תסכים.

חיים אורון:

איזה רף?

ערן יעקב:

את שיעור המינימום שעומד היום על 9.5 שקלים. אנחנו אמרנו שאנחנו מוכנים להעלות את המס המינימלי המוטל.

חיים אורון:

כן, אבל זאת לא רק בעיה של דובק. ברגע שהוא מעלה את המס המינימלי, הוא מכניס לשוק כל מיני מקורות מתורכיה ומעוד מקומות.

היו"ר משה גפני:


אז זה חוזר לכאן.

ערן יעקב:

לא, נהפוך הוא. זה אומר שהמס המינימלי יעלה. במקום 9.5 נניח יהיה 10 שקלים.

שלי יחימוביץ:

גפני, בכל זאת צריך לתחם את זה באיזה פרק זמן נורמלי.

היו"ר משה גפני:


אמרתי. חצי שנה. 

דוד ששה:

כבוד הרב, אני רוצה לומר מספר מלים.

היו"ר משה גפני:


לא.

אנחנו מצביעים.

צו תעריף המכס והפטורים  ומס קניה על טובין (תיקון מס' 20), התש"ע-2010 (סיגריות) –
אושר פה אחד

דוד ששה:


כבוד הרב, רציתי לומר מספר מלים.

היו"ר משה גפני:


אין מספר מלים. אני מצטער. 

יעקב אדרי:

ההצבעה כבר התקיימה ואתה עכשיו רוצה לדבר?

דוד ששה:


ביקשתי לומר משהו לפני כן.

היו"ר משה גפני:


נציג דובק, מה רצית לומר?

דוד ששה:


קודם כל אני רוצה להודות לך ולחברי הוועדה על שנתת לנו את האפשרות לשבת להידברות עם נציגי האוצר.


הדבר השני הוא לזכותכם ייאמר שתחמתם את זה בזמן כדי לא למרוח את זה.


אני רוצה לומר את זה לחברי הוועדה שיש לי בקשה אחת אליכם. אנחנו אנשי כפיים. לפני שאתם מקבלים החלטה, כל החלטה ולא משנה אם היא לגבי סיגריות, כדאי שתרדו ותראו במה מדובר. כאן נזרקו דברים ולכן אני מבקש כאן.

היו"ר משה גפני:


תודה רבה. 

(ביודיזל) צו תעריף המכס והפטורים ומס קניה על טובין (תיקון מס' 22), התש"ע-2010, צו הבלו על דלק (הטלת בלו) (תיקון מס' 2), התש"ע-2010, צו תעריף המכס והפטורים ומס קניה על טובין (תיקון מס' 22) (תיקון), התש"ע-2010, צו הבלו על דלק (הטלת בלו) (תיקון מס' 2).

ערן יעקב:

לעניין הביודיזל. אנחנו כמובן הסכמנו שהצו כמו שהוא הובא, שמשמעותו הטלת מס על הביודיזל והשוואתו למס המוטל על הסולר יאושר. יחד עם זאת אנחנו ניתן הטבה לביודיזל שמיוצר משמן משומש שנאסף בישראל בלבד. השאיפה היא גם להגביל בכמות ואנחנו מקווים שנוכל להגביל את זה בכמות בדרך כזו או אחרת, אבל המטרה היא בעצם לתת את ההטבה רק לשמנים משומשים שנאספו בישראל או משמן בקר. ההטבה היא שבעצם המס שישולם על יצור ביודיזל מאותם שמנים שנאספו בישראל, ההטבה תהיה שהם ישלמו 27 שקלים לאלף ליטר במקום 2,450. זאת הטבה משמעותית מאוד.

היו"ר משה גפני:


זאת הוראת שעה?

ערן יעקב:

כן. כל זה תחת מגבלת הוראת שעה כמובן.

היו"ר משה גפני:


זה רטרואקטיבי?

ערן יעקב:

כן.  ההטבה הזאת תהיה רטרואקטיבית מהיום כמובן.


אני אבהיר כדי שזה יהיה ברור. הצו לגבי הטלת ביודיזל מוטל כלשונו. יוטל מס על ביודיזל מכל מקור בדומה למס שמוטל על הסולר כצו קבוע.

היו"ר משה גפני:


מה ההטבות?

ערן יעקב:

ההטבה שניתנת היא כהוראת שעה שבה אנחנו נותנים הטבה לייצור ביודיזל משמן משומש שנאסף בישראל ולעניין הזה, זאת הוראת שעה.

יעקב אדרי:

לכמה זמן?

ערן יעקב:

לשנה. יותר נכון, שנה וחודש. 

היו"ר משה גפני:


מתי אנחנו מקבלים את הצו של ההטבה?

ערן יעקב:

תוך חודש אנחנו מתחייבים להביא את הצו. הצו יהיה רטרואקטיבי מהיום.

מיכל דויטש:


אנחנו לא צריכים להביא אותו לאישור שלכם.

היו"ר משה גפני:


אבל הצו יוצא תוך חודש. אם מאיזו סיבה שהיא אתם לא מספיקים בתוך חודש, אל תבואו לוועדה.

מיכל דויטש:


עד 31 בדצמבר.

היו"ר משה גפני:


אנחנו מצביעים.

ה צ ב ע ה

צו תעריף המכס והפטורים ומס קניה על טובין (תיקון מס' 22), התש"ע-2010, צו הבלו על דלק (הטלת בלו) (תיקון מס' 2), התש"ע-2010, צו תעריף המכס והפטורים ומס קניה על טובין (תיקון מס' 22) (תיקון), התש"ע-2010, צו הבלו על דלק (הטלת בלו) (תיקון מס' 2) - 

אושר פה אחד

הצווים אושרו פה אחד. תודה רבה לכם. בתוך חודש להוציא את הצו הזה.
הישיבה ננעלה בשעה 09:25
